
<Commission>{EMPL}Comisia pentru ocuparea forței de muncă și afaceri sociale</Commission>
Președinta

<Date>{08/09/2025}8.9.2025</Date>
Domnului Johan Van Overtveldt
Președinte
Comisia pentru bugete
BRUXELLES
Subiect:	<Titre>Aviz referitor la mobilizarea Fondului european de ajustare la globalizare pentru lucrătorii disponibilizați în urma unei cereri din partea Germaniei – EGF/2025/002 DE/Goodyear 2</Titre> <DocRef>(2025/0245(BUD))</DocRef>
Domnule Președinte,
În cadrul procedurii menționate în subiect, Comisia pentru ocuparea forței de muncă și afaceri sociale a fost solicitată pentru a transmite un aviz comisiei dumneavoastră. În cursul reuniunii din 2 septembrie 2025, s-a decis ca acest aviz să fie transmis sub formă de scrisoare. 
Comisia pentru ocuparea forței de muncă și afaceri sociale a examinat chestiunea în cauză în cursul reuniunii sale din 8 septembrie 2025. În cadrul acestei reuniuni, ea a decis să prezinte Comisiei pentru bugete, care este comisie competentă, avizul de mai jos.
Cu stimă,
Li Andersson


AVIZ
A.	întrucât, la 10 martie 2025, Germania a depus o cerere de mobilizare a Fondului european de ajustare la globalizare pentru lucrătorii disponibilizați (FEG), în conformitate cu articolul 8 alineatul (1) din Regulamentul (UE) 2021/691 (Regulamentul privind FEG), ca urmare a disponibilizărilor de la Goodyear (Goodyear Germany GmbH) din Germania; întrucât întreprinderea funcționează în sectorul economic încadrat la diviziunea 22 a NACE Rev. 2 (Fabricarea de produse din cauciuc și mase plastice); întrucât disponibilizările au fost efectuate în regiunile de nivel NUTS 2 Kassel (DE73) și Darmstadt (DE71) și au vizat unitățile de producție ale Goodyear situate în Fulda și Hanau; 
B.	întrucât Germania a depus cererea în temeiul criteriilor de intervenție prevăzute la articolul 4 alineatul (2) litera (a) din Regulamentul (UE) 2021/691, care prevede drept condiție încetarea activității a cel puțin 200 de lucrători disponibilizați, într-o perioadă de referință de patru luni (în acest caz de la 1 septembrie 2024 la 1 ianuarie 2025), într-o întreprindere dintr-un stat membru, inclusiv lucrători disponibilizați de furnizorii și producătorii din aval și/sau lucrători independenți a căror activitate a încetat; întrucât, în urma evaluării acestei cereri, Comisia a concluzionat, în conformitate cu toate dispozițiile aplicabile ale Regulamentului privind FEG, că sunt îndeplinite condițiile pentru acordarea unei contribuții financiare din FEG;
C.	întrucât cererea se referă la 1 171 de lucrători disponibilizați, a căror activitate a încetat; 
D.	întrucât la 26 august 2025, Comisia a adoptat o propunere de decizie de mobilizare a FEG în favoarea Germaniei pentru măsuri specifice de sprijinire a reintegrării pe piața muncii a 915 beneficiari vizați, propunere pe care a prezentat-o Parlamentului și Consiliului; 
E.	întrucât evenimentele care au dus la aceste disponibilizări sunt închiderea uneia dintre unitățile de producție ale întreprinderii Goodyear din Germania și închiderea parțială a alteia, ambele ca urmare a globalizării; întrucât Goodyear Tire &Rubber Company este unul dintre principalii producători de anvelope din lume, cu sediul central din Germania la Hanau; întrucât la sfârșitul anului 2017, Goodyear a fost nevoită să își închidă unitatea de producție de la Philippsburg, ceea ce a făcut obiectul cererii FEG EGF/2017/008 DE/Goodyear; întrucât, ca parte a unui nou proces de restructurare, cererea actuală este depusă în urma închiderii unității de producție din Fulda și a închiderii parțiale a instalațiilor de producție din Hanau; întrucât alte fabrici din Germania se află la Fürstenwalde, Wittlich și Riesa; întrucât scăderea rapidă a cererii din sectorul anvelopelor, combinată cu presiunea puternică exercitată de importurile ieftine din Asia și creșterile continue ale costurilor (energie, salarii) au condus la o supracapacitate structurală, în special în Germania; întrucât, prin urmare, în iunie 2024, Goodyear a decis să oprească producția în unitatea din Fulda, ceea ce a dus la închiderea acesteia, și să reducă personalul din alte unități, în special din Hanau;
F.	întrucât Comisia a subliniat că găsirea de noi locuri de muncă ar reprezenta o provocare uriașă pentru majoritatea lucrătorilor din Goodyear și va necesita acțiuni semnificative, deoarece în multe cazuri calificările lor sunt depășite, iar profilurile clasice de competențe profesionale în domeniul prelucrării cauciucului ale acestor lucrători sunt în mare măsură incompatibile cu nevoile în materie de ocupare a forței de muncă din regiunile în cauză;
H.	întrucât Germania a indicat că, la 24 iunie 2024, a fost încheiat un acord de muncă între angajator și comitetul de întreprindere pentru înființarea unei societăți de transfer; întrucât, potrivit autorităților germane, întreprinderea care efectuează disponibilizările nu are nicio obligație să înființeze sau să contribuie la înființarea unei societăți de transfer; întrucât, fără participarea întreprinderii care efectuează disponibilizările, nu se poate crea o societate de transfer; întrucât, cu toate acestea, dacă întreprinderea care efectuează disponibilizările se oferă să participe și dacă partenerii sociali convin cu privire la crearea unei societăți de transfer, cadrul juridic este stabilit de legislația socială germană; întrucât intrarea în aceste societăți de transfer are loc în mai multe etape, pe baza acordurilor tripartite semnate între Goodyear Germany GmbH, angajați și PMB International GmbH, furnizorul de servicii ales pentru a gestiona societatea de transfer; 
I.	întrucât FEG nu trebuie să depășească un cuantum anual de maximum 30 de milioane EUR (la prețurile din 2018), astfel cum se prevede la articolul 8 din Regulamentul (UE, Euratom) 2020/2093 al Consiliului din 17 decembrie 2020 de stabilire a cadrului financiar multianual pentru perioada 2021-2027 modificat prin Regulamentul (UE, Euratom) 2024/765 al Consiliului din 29 februarie 2024.
Prin urmare, Comisia pentru ocuparea forței de muncă și afaceri sociale solicită Comisiei pentru bugete, care este comisie competentă, să integreze următoarele sugestii în propunerea sa de rezoluție:
1.	reamintește că obiectivul FEG este de a demonstra solidaritatea cu beneficiarii și de a le oferi sprijin; consideră că contribuțiile financiare din FEG ar trebui să fie canalizate în primul rând către măsuri active de politică de ocupare a forței de muncă și servicii personalizate ce urmăresc să îi ajute pe beneficiari să se reintegreze rapid, să găsească un loc de muncă decent și durabil în sectorul lor de activitate inițial sau în alte sectoare; subliniază că lucrătorii trebuie pregătiți și susținuți pentru tranziția verde și digitală de care economia și societatea europene au atât de mare nevoie; reafirmă, în acest context, rolul important pe care îl joacă Uniunea, inclusiv prin FEG, în finanțarea calificărilor necesare pentru tranziția justă, în concordanță cu Pactul verde european; 
2.	este de acord cu Comisia că sunt îndeplinite condițiile prevăzute la articolul 4 alineatul (2) litera (a) din Regulamentul privind FEG și că Germania are dreptul la o contribuție financiară în valoare de 3 085 166 EUR în temeiul regulamentului respectiv, ceea ce reprezintă 60 % din costurile totale de 5 141 944 EUR, sumă care corespunde cheltuielilor pentru servicii personalizate în valoare de 4 936 274 EUR și cheltuielilor pentru activitățile de pregătire, gestionare, informare și publicitate, control și raportare în valoare de 205 670 EUR;
3.	constată că lucrătorii cu un nivel scăzut de calificare și lucrătorii mai în vârstă au mult mai puține posibilități de a reintra pe piața muncii din regiune și că disponibilizările de la Goodyear au lovit cel mai mult aceste grupuri vulnerabile; reamintește profilul lucrătorilor concediați, peste doi din cinci având peste 50 de ani, iar peste jumătate având studii secundare sau inferioare și competențe depășite și consideră că, împreună cu tendința de scădere a locurilor de muncă vacante și a distribuției lor geografice, lucrătorii vor avea nevoie de sprijin suplimentar adaptat, în special asistență specifică, axată pe perfecționare și recalificare, pentru a-i ajuta să reușească tranziția către un loc de muncă;
4.	ia act de faptul că, la 20 februarie 2025, au fost încheiate în total 915 contracte tripartite între Goodyear, angajați, și PMB International GmbH, furnizorul de servicii ales să gestioneze societatea de transfer, fiind programate 781 de intrări pentru Fulda și 134 pentru Hanau; salută informația potrivit căreia se preconizează că aceste cifre vor crește pe măsură ce se vor semna noi acorduri;
3.	ia act de faptul că Germania a oferit toate garanțiile necesare că principiile egalității de tratament și nediscriminării vor fi respectate în ceea ce privește accesul la măsurile propuse și punerea lor în aplicare, că cerințele prevăzute în legislația națională și a UE privind concedierile colective au fost respectate, că Goodyear Germany GmbH, care și-a continuat activitatea după concedieri, și-a respectat obligațiile legale și a luat măsuri adecvate pentru lucrătorii săi, că va fi prevenită orice dublă finanțare și că contribuția financiară din partea FEG va respecta normele procedurale și materiale ale Uniunii privind ajutoarele de stat;
5.	subliniază că Germania a confirmat că măsurile sprijinite de FEG nu vor beneficia de contribuții financiare din partea altor instrumente financiare ale Uniunii;
6.	constată că serviciile personalizate care vor fi oferite lucrătorilor constau în: (a) (a) măsuri de perfecționare, (b) consiliere în materie de orientare și măsuri de orientare profesională/activare profesională, (c) servicii de consiliere pentru înființarea de întreprinderi, (d) granturi pentru înființarea de întreprinderi, (e) asistență pentru căutarea unui loc de muncă, (f) stimulente pentru perfecționarea profesională, (g) stimulente suplimentare (de exemplu o primă pentru ocuparea unui loc de muncă pe durata întreprinderii de transfer etc.), (h) alocații pentru formare; salută faptul că formarea privind competențele digitale de bază (Digitale Grundqualifizierung) va fi oferită în funcție de cunoștințele individuale anterioare; subliniază că, având în vedere vârsta și profilul educațional al beneficiarilor vizați, ar trebui luate în considerare nevoile specifice ale acestor grupuri atunci când se furnizează servicii personalizate; 
7.	subliniază, în special, importanța articolului 7 alineatul (2) din Regulamentul privind FEG, care impune ca pachetul coordonat să anticipeze perspectivele de pe piața muncii și competențele necesare, care să fie compatibile cu trecerea la o economie sustenabilă și eficientă în materie de utilizare a resurselor și cu un accent deosebit pe diseminarea competențelor necesare în era industrială digitală; salută faptul că pachetul cuprinzând formarea în domeniul TIC și sprijinul suplimentar prevăzut în cadrul serviciilor de plasare a personalului disponibilizat includ aceste competențe, în special o evaluare a competențelor digitale și dispoziții permițând lucrătorilor să împrumute un laptop, să beneficieze de formare despre cum să-l folosească și să primească răspunsuri la întrebările lor legate de domeniul digital;
8.	reamintește că este posibil să se introducă măsuri speciale pe timp limitat în cadrul pachetului coordonat, cum ar fi, de exemplu, plata de alocații pentru îngrijirea copilului, după cum se prevede la articolul 7 alineatul (2b) din Regulamentul FEG, cu scopul de a ajuta persoanele aflate în căutarea unui loc de muncă să participe la activitățile propuse.

